কিন্তু তিনি যে কেমন মানুষ, তার বিন্দুবিসর্গও তখন জানতুম না। জানতে হলে তাঁর যতটা কাছে যেতে হয়, তা যাবার সুযোগ তখনো পাইনি। সেটা পেতে-পেতে আরো বেশ কয়েকটা বছর কেটে যায়। ইতিমধ্যে বেশ কয়েকবার পালটায় আমার কর্মস্থলও। সেই পরিবর্তনের কথাটা এখানে সংক্ষেপে সেরে নিই। প্রত্যহ ও মাতৃভূমি পত্রিকায় কিছুকাল কাজ করে আমি স্বরাজে এসেছিলুম। সেখান থেকে যাই ভারত পত্রিকায়। ভারত থেকে দৈনিক কিশোর। সেখান থেকে ‘ইউনাইটেড প্রেস অব ইন্ডিয়া’য়। সেখান থেকে সত্যযুগে। পাঠক ভাবতে পারেন, এত অল্প সময়ের মধ্যে এত বেশি জায়গা বদলের কারণ কী? উত্তরে বলি, হয় প্রতিষ্ঠানগুলি তাদের ঝাঁপ বন্ধ করছিল, নয়তো বিগড়ে যাচ্ছিল আমার মেজাজ। যা-ই হোক, শেষবারের মতো কর্মস্থল পালটাই ১৯৫১ সালে, যখন সত্যযুগ ছেড়ে আমি আনন্দবাজার পত্রিকায় চলে আসি।